
OROCHFLOEDDIA y gwyntoedd, mae'r 'storm yn cryfhau 
A chysgod yr hwyrnos yn cyflym neshau, 

Ymgasgla'r cymylau fel milwyr i'r gâd, 

A phrudd-der ymleda fel niwl dros y wlad ; 

Ymwylltia 'r elfenau, ymferwa yr aig, 

A rhuthra y tonnau fel llewod i'r graig, 

Mae ysbryd trychineb yn rhodio yn hy' 

Fel angel marwolaeth ar, wyneb y lli. 


Ust! olywch! dyna'r rocket yn galw i'r bâd ; 
Mae llong ar y weilgi yn mreichiau erch brâd, 
Symuda fel pluen ar wyneb yr aig, 

A drifftbia yn gyflym i ddanedd y graig ; 
Gwyllt ruthra'r trigolion i ymyl y traeth, 

A safant yn edrych mewn dychryn ac aeth, 
Ow, b'le mae y Lifeboat sibryda rhyw wraig 
Sy'n gwybod fod beddrod yn nyfnder yr aig. 


Mae bechgyn y Lifeboat yn neidio i'r bâd 

Fel glewion y fyddin yn rhuthro i'r gâd, 
Mae'r cwch ar yr eigion yn marchog y don 
A'r dewrion yn rhwyfo yn wrol eu bron ; 
Trwy gaddug gorddudew cyfeiriant eu hynt, 
A'r môr yn ewynu dan fflangell y gwynt, 
Ymlaen maent yn myned nes cyrhaedd y fan, 
A gobaith diangfa i'r trueiniaid gwan. 


Ymwared, ymwared, medd hogyn dinam, 

Fu 'n ymbil mewn gweddi am weled ei fam, 
Mae'r owch yn yr ymyl ; mae yn neidio yn hy' 

I freichiau y dewrion trwy donnau ylli; 

Hurrah, buddugoliaeth, mae'r fri yn y bâd 

Yn hwylio ì i'r hafan mewn nefol fwynhad ; A 
Mae'r dorf mewn llawenydd yn diolch i Dduw wv 
Am gadw y dewrion a'r llongwyr yn fyw. 

